Har brukt opp sparepengene for å søke jobb i Norge

Indiske Christian Lawrence (45) drømte om et nytt liv i Norge, men må reise tomhendt hjem.

Indiske Christian Lawrence regnet med at han ville ha en god sjanse til å finne en jobb i Norge når han ble godkjent som «faglært arbeidssøker» av UDI. SIGNE DONS

7. mai 2012

Lawrence har fått oppholdstillatelse for seks måneder i Norge på bakgrunn av at han er «faglært arbeidssøker». Siden 28. februar har han bodd på Haraldsheim ungdomsherberge ved Sinsenkrysset i Oslo, mens han har søkt på hundrevis av jobber. Uten å få napp.

— Det første arbeidsgivere spør om, er om jeg kan norsk. Når jeg svarer nei, sier de at de ikke kan tilby meg noen jobb, sier Christian Lawrence.

Må kunne norsk

Han synes det er rart at ingen, hverken norske myndigheter eller andre nettsteder, skriver ett ord om at man må kunne norsk for å få jobb her.

— Overalt står det at Norge har lav arbeidsledighet, og at Norge trenger folk, men det står ikke ett ord om at man bør kunne norsk. Når man ikke en gang får jobb som renholdsarbeider uten å kunne norsk, er man sjanseløs, sier Lawrence.

Hvis du søker i Google, kommer Norge opp som det beste landet å bo i

Ville starte et nytt og bedre liv

Før han sa opp jobben sin som markedsfører i India og reiste fra kone og to barn, leste han om Norge på ulike nettsider. Tanken var å startet et nytt og tryggere liv i Norge, slik at familien kunne komme etter.

- Hvis du søker i Google, kommer Norge opp som det beste landet å bo i, etter Luxembourg. Det er fredelig, trygt, og lav arbeidsledighet. Det var grunnen til at jeg satset på Norge, forteller Lawrence.

1080 kom fra India

Ifølge tall fra Utlendingsdirektoratet (UDI) fikk 1080 personer fra India arbeidstillatelse i fjor. India kommer dermed på andreplass på listen over nasjonaliteter utenfor EØS med flest arbeidstillatelser i Norge i fjor. Aller flest kommer fra Romania (1458), og på tredje plass kommer Bulgaria (768).

413 personer kom til Norge som «faglært arbeidssøker» i fjor, på samme måte som Lawrence. Det er nesten en dobling fra 2010, da tallet var på 225 personer..

- De fleste som kommer er fagarbeidere, spesialister og sesongarbeidere, som Norge har behov for, sier kommunikasjonsdirektør Ingeborg Grimsmo i UDI.

Det vil si at det generelt er vanskelig å få jobb uten å kunne snakke skandinavisk språk. Det er det viktigste budskapet vi kan formidle til jobbsøkere fra andre land.

- Ikke et problem

Hun mener ikke det er et problem at de som får oppholdstillatelse på bakgrunn av at de er faglærte arbeidssøkere, kommer til Norge med for store forhåpninger.

— Vi forstår at de som får en begrenset oppholdstillatelse for å søke jobb blir frustrert når de ikke kommer noen vei. Det er imidlertid ikke UDIs oppgave å informere om hvilke kvalifikasjoner og krav som er ønskelig for å lykkes på arbeidsmarkedet i Norge, sier Grimsmo.

Tok en sjanse

Etter å ha innfridd UDIs krav til «faglærte arbeidssøkere», regnet Lawrence med at han ville ha en sjanse til å få en jobb i Norge der han kunne snakke engelsk. Han peker på at myndighetene i andre land, som Storbritannia og Canada, blant annet krever at man avgir en språktest før man får tillatelse til å komme som jobbsøker.

— Hadde jeg visst at jeg måtte kunne norsk for å få en enkel jobb, hadde jeg ikke reist hit. Snart er alle sparepengene brukt opp og jeg må reise tomhendt hjem igjen, sier Lawrence.

På CV'en har han utdannelse i markedsføring, og arbeids- og ledererfaring fra både London og India.

Kompetanse viktigere enn språk

Marlena Bråthen i Nav Eures, rådgiver for jobbsøkere fra EU og EØS, sier det er få jobber i Norge der norsk eller skandinavisk språk ikke er påkrevet.

— Per i dag gjelder det hovedsakelig høyt kvalifiserte ingeniører til olje og gassektoren, IKT-bransjen, i tillegg til faglærte kokker og noen sesongrelaterte jobber. Det vil si at det generelt er vanskelig å få jobb uten å kunne snakke skandinavisk språk. Det er det viktigste budskapet vi kan formidle til jobbsøkere fra andre land, sier Bråthen.

Språkkunnskaper

Hun sier Nav Eures aldri anbefaler jobbsøkere å komme til Norge uten å ha skaffet seg mye informasjon på forhånd.

— Det er en fordel å få frem viktigheten av språkkunnskaper, men det er like viktig at de som vurderer å reise skaffer seg nok informasjon på forhånd. Den informasjonen må også formidles av lokale myndigheter. Når det er sagt, vil det alltid finnes folk som klarer å skaffe seg jobb selv om de ikke snakker norsk, sier Bråthen.

Følg Aftenposten Jobb på Facebook